Document ID: 31997R1489

KOMISSION ASETUS (EY) N:o 1489/97,
annettu 29 päivänä heinäkuuta 1997,
neuvoston asetuksen (ETY) N:o 2847/93 soveltamista koskevista yksityiskohtaisista säännöistä satelliittiasemalta käsin toimivien kalastusalusten jatkuvien paikantamisjärjestelmän osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93 (1), sellaisena kuin se on viimeksi muutettuna asetuksella (EY) N:o 686/97 (2), ja erityisesti sen 3 artiklan 10 kohdan,
sekä katsoo, että
on tarpeen laatia luettelo sekä niistä kalastusaluksista, jotka kuuluvat alusten satelliittiseurantajärjestelmään, että niistä kalastusaluksista, jotka on vapautettu alusten satelliittiseurantajärjestelmästä,
on tarpeen määritellä eräillä yhteisön kalastusaluksilla olevien satelliittiseurantalaitteiden toimintakyky ja eritellä niiden avulla välitettävät tiedot,
on aiheellista varmistaa lippujäsenvaltion ja rannikkojäsenvaltion kalastuksenseurantakeskusten välittämien tietojen yhteensopivuus silloin, kun kalastusalukset toimivat rannikkojäsenvaltion suvereniteettiin tai lainkäyttövaltaan kuuluvilla vesillä,
on tarpeen määrittää, milloin satelliittiseurantajärjestelmässä tapahtuvaa tiedonsiirtoa voidaan pitää asetuksen (ETY) N:o 2847/93 19 b ja 19 c artiklassa tarkoitettuna pyyntiponnistusten välttämisenä,
on taattava vaihtoehtoinen tiedonsiirtomenetelmä, jos satelliittiseurantalaitteisiin tulee tekninen vika tai jos ne eivät toimi,
on tarpeen varmistaa erityisesti pyynnöstä komission suora yhteys kalastusaluksilta lähetettyihin tietoihin, jotta se voi suorittaa asetuksen (ETY) N:o 2847/93 29 ja 30 artiklassa säädetyt tehtävänsä kannattavasti, ja
tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan yksityiskohtaiset säännöt, joiden mukaisesti jäsenvaltioiden on perustettava asetuksen (ETY) N:o 2847/93 3 artiklassa säädetyt alusten satelliittiseurantajärjestelmät (VMS - vessel monitoring systems) ja johdettava niiden toimintaa.
2 artikla
1. Jäsenvaltioiden on laadittava viimeistään 31 päivänä joulukuuta 1997 luettelo niistä lippunsa alla purjehtivista yhteisössä rekisteröidyistä kalastusaluksistaan, jotka kuuluvat alusten satelliittiseurantajärjestelmään asetuksen (ETY) N:o 2847/93 3 artiklan 1 kohdan mukaisesti, sekä luettelo niistä kyseisen asetuksen 3 artiklan 1 kohdassa tarkoitettuihin ryhmiin kuuluvista kalastusaluksista, jotka on kyseisen asetuksen 3 artiklan 3 kohdan mukaisesti vapautettu alusten satelliittiseurantajärjestelmästä, sekä toimitettava ne komissiolle ja muille jäsenvaltioille kyseisten jäsenvaltioiden niitä pyytäessä.
2. Jäsenvaltioiden on laadittava viimeistään 30 päivänä kesäkuuta 1999 luettelo niistä lippunsa alla purjehtivista yhteisössä rekisteröidyistä kalastusaluksistaan, jotka kuuluvat alusten satelliittiseurantajärjestelmään asetuksen (ETY) N:o 2847/93 3 artiklan 2 kohdan mukaisesti, sekä luettelo niistä kyseisen asetuksen 3 artiklan 2 kohdassa tarkoitettuihin ryhmiin kuuluvista kalastusaluksista, jotka on kyseisen asetuksen 3 artiklan 3 kohdan mukaisesti vapautettu alusten satelliittiseurantajärjestelmästä, sekä toimitettava ne komissiolle ja muille jäsenvaltioille kyseisten jäsenvaltioiden niitä pyytäessä.
3. Jos jäsenvaltio edellyttää satelliittiseurantajärjestelmää lippunsa alla purjehtivilta yhteisössä rekisteröidyiltä aluksilta, jotka eivät kuulu asetuksen (ETY) N:o 2847/93 3 artiklan 1 ja 2 kohdan soveltamisalaan, sen on laadittava luettelo kyseisistä aluksista sekä toimitettava kyseinen luettelo komissiolle ja muille jäsenvaltioille kyseisten jäsenvaltioiden niitä pyytäessä.
4. Luetteloihin on sisällytettävä kustakin aluksesta seuraavat tiedot:
- lippujäsenvaltio
- sisäinen rekisterinumero
- ulkoiset tunnistetiedot
- nimi
- kansainvälinen radiokutsutunnus.
5. Jäsenvaltioiden on ilmoitettava viipymättä kyseisten luetteloiden mahdollisista muutoksista komissiolle ja muille jäsenvaltioille, jotka ovat luetteloita pyytäneet.
3 artikla
1. Kalastusalukselle asennettujen satelliittiseurantalaitteiden on lähetettävä varmasti ja ilman eri toimenpiteitä lippujäsenvaltion kalastuksenseurantakeskukselle (FMC - Fishering Monitoring Centre) kaikkina aikoina seuraavat tiedot:
- aluksen tunnistetiedot
- aluksen viimeisin maantieteellinen sijainti, jonka virheen on oltava alle 500 metriä ja luotettavuusvälin 99 prosenttia, ja
- kyseisen sijainnin vahvistamisen päivämäärä ja kellonaika.
2. Kunkin jäsenvaltion on toteutettava tarvittavat toimenpiteet 1 kohdassa tarkoitettujen tietojen oikeellisuuden tarkistamiseksi.
3. Kunkin lippujäsenvaltion on toteutettava tarvittavat toimenpiteet sen varmistamiseksi, että sen kalastuksenseurantakeskus saa alusten satelliittiseurantajärjestelmässä kyseisen jäsenvaltion lipun alla purjehtivista yhteisössä rekisteröidyistä kalastusaluksista 1 kohdassa vaaditut tiedot vähintään kahden tunnin välein, jollei liitteessä I toisin säädetä, sanotun kuitenkaan rajoittamatta sellaisten erityismääräysten soveltamista, jotka sisältyvät yhteisön ja kolmansien maiden välisiin kalastussopimuksiin tai sellaisiin kansainvälisiin yleissopimuksiin, joiden sopimuspuoli yhteisö tai jokin sen jäsenvaltio on. Kalastuksenseurantakeskus voi päättää sijaintitietojen vaatimisesta lyhyemmin väliajoin. Jos kalastusalusten todellista sijaintia ei voi tiedustella alusten satelliittiseurantajärjestelmässä satunnaisin väliajoin, kyseisen jäsenvaltion on toteutettava tarvittavat toimenpiteet sen varmistamiseksi, että kalastuksenseurantakeskus vastaanottaa kalastusalusten sijaintitiedot tunnin välein.
4. Kunkin jäsenvaltion on toteutettava tarvittavat toimenpiteet sen varmistamiseksi, että sen kalastuksenseurantakeskukset valvovat satelliittiseurantalaitteilla lippunsa alla purjehtivien yhteisöön rekisteröityjen alusten neuvoston asetuksen (EY) N:o 685/95 (3) liitteessä I tarkoitetuille kalastusalueille vesille tulon ja niiltä poistumisen sekä kolmannen maan vesiltä poistumisen päivämäärää ja kellonaikaa.
4 artikla
1. Kunkin lippujäsenvaltion on alusten satelliittiseurantajärjestelmiensä avulla taattava, että rannikkojäsenvaltion kalastuksenseurantakeskukseen välitetään automaattisesti kyseisen jäsenvaltion lipun alla purjehtivien yhteisössä rekisteröityjen kalastusalusten, jotka kuuluvat alusten satelliittiseurantajärjestelmään ja jotka toimivat rannikkojäsenvaltion vesillä, tunnistamista ja maantieteellistä sijaintia koskevat tiedot, ilmoitettuina maantieteellisen leveyden ja pituuden asteina ja minuutteina, sekä mainitun sijainnin vahvistamisen päivämäärä ja kellonaikaa koskevat tiedot. Kyseiset tiedot on välitettävä liitteessä II määritellyssä muodossa samanaikaisesti lippujäsenvaltion kalastuksenseurantakeskukseen.
2. Kunkin jäsenvaltion on toimitettava muille asianomaisille jäsenvaltioille ennen 31 päivää joulukuuta 1997 täydellinen luettelo leveys- ja pituuskoordinaateista, joihin niiden yksinomainen taloudellinen alue tai kalastusalue rajoittuu.
3. Yhteisesti aluetta valvovat rannikkojäsenvaltiot voivat määrittää yhteisen vastaanottajan 1 kohdassa tarkoitetuille tiedoille. Niiden on ilmoitettava tästä komissiolle ja muille jäsenvaltioille.
4. Jäsenvaltioiden on toteutettava tarvittavat toimenpiteet toimivaltaisten viranomaistensa välisen yhteistyön varmistamiseksi tiedonsiirrossa rannikkojäsenvaltion kalastuksenseurantakeskukseen käytettävien menetelmien laatimisessa ja toiminnassa.
5 artikla
Asetuksen (EY) N:o 685/95 liitteessä I tarkoitetuilla alueilla toimivasta yhteisön kalastusaluksesta alusten satelliittiseurantajärjestelmässä tapahtuvaa tämän asetuksen 3 ja 4 artiklan mukaista tiedonsiirtoa pidetään asetuksen (ETY) N:o 2847/93 19 b artiklan 1 kohdassa ja 19 c artiklan 1 kohdassa mainittujen pyyntiponnistuskertomusten välittämisenä.
6 artikla
1. Jos kalastusalukseen asennettuihin satelliittiseurantalaitteisiin tulee tekninen vika tai jos ne eivät toimi, aluksen päällikön, omistajan tai näiden edustajan on toimitettava vähintään kerran kahdessakymmenessäneljässä tunnissa alkaen vian havaitsemisajankohdasta tämän asetuksen 3 artiklan 1 kohdassa ja 4 artiklan 1 kohdassa tarkoitetut tiedot lippujäsenvaltion kalastuksenseurantakeskukseen ja rannikkojäsenvaltion kalastuksenseurantakeskukseen teleksillä, telekopiolla, puhelinviestillä tai radiolla sellaisen radioaseman kautta, joka on yhteisön sääntöjen mukaisesti hyväksytty vastaanottamaan tällaisia kertomuksia. Samaa säännöstä sovelletaan, jos lippujäsenvaltion kalastuksenseurantakeskukseen tulee vika tai jos se ei toimi. Tällaista tiedonsiirtoa ei pidetä asetuksen (ETY) N:o 2847/93 19 b ja 19c artiklassa mainittujen pyyntiponnistuskertomusten välittämisenä.
2. Jos kalastusalukseen asennettuihin satelliittiseurantalaitteisiin tulee tekninen vika tai jos ne eivät toimi, kalastusaluksen omistaja tai omistajan edustaja on velvollinen korjauttamaan tai korvaamaan laitteet kuukauden kuluessa. Kyseisen ajanjakson jälkeen kalastusaluksen päällikkö ei saa aloittaa toista matkaa viallisin satelliittiseurantalaittein. Kuitenkin, jos laite lakkaa toimimasta tai siihen tulee vika yli kuukauden kestävän kalastusmatkan aikana, laite on korjattava tai korvattava heti aluksen palatessa satamaan; aluksen päällikkö ei saa aloittaa uutta kalastusmatkaa, jos viallisia satelliittiseurantalaitteita ei ole korjattu tai korvattu.
3. Jäsenvaltioiden on toteutettava tarvittavat toimenpiteet sen varmistamiseksi, että aluksen päällikölle tai omistajalle tai näiden edustajalle ilmoitetaan, jos kalastusaluksen satelliittiseurantalaite vaikuttaa vialliselta tai toimimattomalta, tai siltä osin kuin on mahdollista, jos satelliittiseurantalaite ei toimi.
7 artikla
Jäsenvaltioiden on toteutettava tarvittavat toimenpiteet sen varmistamiseksi, että komissiolla on 1 päivästä lokakuuta 1998 lähtien erityisestä pyynnöstä kaikkina aikoina vuorovaikutteinen etäkäyttöyhteys kalastuksenseurantakeskuksen saamat tiedot sisältäviin tiedostoihin.
8 artikla
Kalastuksenseurantakeskuksista vastuussa olevan toimivaltaisen viranomaisen nimi, osoite, puhelinnumero, teleksinumero ja telekopionumero sekä X.25- tai muut sähköisessä tiedonsiirrossa käytetyt osoitteet luetellaan liitteessä III. Näiden tietojen muutoksista on ilmoitettava viikon kuluessa komissiolle ja muille jäsenvaltioille.
9 artikla
Jäsenvaltioiden ja komission on annettava toisilleen tiedoksi asetuksen (ETY) N:o 2847/93 37 artiklan 1 kohdan nojalla annetut kalastusalusten satelliittiseurantajärjestelmiä koskevat toimenpiteet.
10 artikla
Jäsenvaltioiden on ilmoitettava komissiolle ensimmäisen kerran ennen 1 päivää marraskuuta 1997 ja tämän jälkeen puolivuosittain, miten niiden alusten satelliittiseurantajärjestelmien perustaminen etenee.
11 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä heinäkuuta 1997.

Labels: 12
8
6